
סדר היום: 1. הצעת חוק רישוי עסקים (תיקון מס' 24) (מד רעש בדיסוקטקים),התשס"ו-2005 
                       של חבר הכנסת אריה אלדד (פ/2240) - להכנה לקריאה שנייה ושלישית.
                  2. הצעת חוק רישוי עסקים (תיקון מס' 25) (מד רעש בדיסקוטקים), התשס"ו - 
2005), התשס"ד-2004 של חברת הכנסת לאה נס (פ/2268), הכנה לקריאה שנייה 
ושלישית.



נכחו:

חברי הוועדה:
גאלב מג'אדלה – היו"ר 
לאה נס

אריה אלדד

מוזמנים:
עו"ד דרורה לסקר – לשכה משפטית, משרד הפנים
עו"ד תמר זוהר – לשכה משפטית, המשרד לאיכות הסביבה
מרגרטה רוגינסקי – אגף מניעת רעש וקרינה, המשרד לאיכות הסביבה
גרגורי רודשטיין – סגן מפקח ארצי, בריאות הסביבה, משרד הבריאות
עו"ד אילנה מישר – משרד הבריאות

יועצת משפטית: אילת עציון

מנהלת הוועדה: יפה שפירא

רשמת פרלמנטרית: שרון רפאלי


1.  הצעת חוק רישוי עסקים (תיקון מס' 24) (מד רעש בדיסוקטקים),התשס"ו-2005
              של חבר הכנסת אריה אלדד (פ/2240) - להכנה לקריאה שנייה ושלישית
          2. הצעת חוק רישוי עסקים (תיקון מס' 25) (מד רעש בדיסקוטקים), התשס"ו -
              2005), התשס"ד-2004 של חברת הכנסת לאה נס (פ/2268), הכנה לקריאה שנייה   
              ושלישית


היו"ר גאלב מג'אדלה:

	הצעת חוק רישוי עסקים (תיקון מס' 24) (מד רעש בדיסקוטקים), התשס"ו-2005. חברת הכנסת לאה נס, בבקשה תציגי את הצעת החוק. אחר-כך אנחנו דנים בהצעת החוק של אריה אלדד.

אילת עציון:

	הדיון הוא אחד. 

היו"ר גאלב מג'אדלה:

	אם כך, צריך גם לדון בהצעת החוק רישוי עסקים (תיקון מס' 25) התשס"ו-2005 של חבר הכנסת אריה אלדד. אנחנו מתחילים את קריאת סעיפי הצעת החוק. מישהו מהממשלה רוצה להוסיף משהו לפני כן? משרד הבריאות או המשרד לאיכות הסביבה?

תמר זוהר:

	לא יותר ממה שאמרנו כבר.
 	
אילת עציון:

	אני אקריא את הנוסח פעם אחת, אבל נצביע פעמיים.

הצעת חוק רישוי עסקים (תיקון מס' 24) מד רעש בדיסקוטקים), התשס"ו - ‏‏2005

תיקון סעיף 2ו        1. בחוק רישוי עסקים – התשכ"ח – 1968 בסעיף 2ו –
(1) בכותרת השוליים במקום "אולמי שמחות וגני אירועים" יבוא "אולמי שמחות, גני אירועים ודיסקוטקים";
(2) בסעיף קטן (א) – 
(1) במקום "לאולם שמחות או לגן אירועים" יבוא "לאולם שמחות, לגן אירועים או לדיסקוטק";
(2) בכל מקום, במקום "באולם או בגן האירועים" יבוא "באולם השמחות, בגן האירועים או בדיסקוטק";
(3) בסעיף קטן (ב) – 
(1) במקום "באישור" יבוא "בהתייעצות עם שר הבריאות, ובאישור";
(2) במקום "אולמי שמחות או גני אירועים" יבוא "אולמי שמחות, גני האירועים או הדיסקוטקים";
(3) במקום "אולמי השמחות או גני האירועים" יבוא "אולם שמחות, גן אירועים או הדיסקוטקים";
(4) בסעיף קטן (ג) במקום "אולם שמחות או גן אירועים" יבוא "אולם 
                                          שמחות, גן אירועים או דיסקוטק".

לאה נס:

	עכשיו אנחנו מעלים את זה להצבעה. 
אילת עציון:

	מעלים את זה להצבעה פעם אחת עבורך ופעם עבור חבר הכנסת אלדד.

לאה נס:

הצעת החוק תיקון מס' 24 הייתה הצעת החוק של חבר הכנסת אריה אלדד. מי בעד?

כולם בעד. 

מעלה עכשיו להצבעה את הצעת החוק רישוי עסקים (תיקון מס' 25) של חברת הכנסת לאה נס. מי בעד?

בעד – פה אחד.

אילת עציון:

	עכשיו נצביע על העברה לוועדת הכנסת לשם מיזוג, לפי סעיף 122 (א1) לתקנון.

לאה נס:
	
	עד כמה שאני יודעת בדרך כלל בוועדה עצמה מחליטים על האיחוד. קרה כבר כמה פעמים שיושב ראש הוועדה שאל אם מסכימים, ואז הצבענו על האיחוד. הצבעתי בוועדה עצמה ולא בוועדת הכנסת. היו לי לפחות עוד שני חוקים מאוחדים.

אילת עציון:

	זה צריך להיות לפי סעיף 122. אני אבדוק את העניין. מדובר בשני חוקים נפרדים- -

לאה נס:

	אבל אנחנו מאחדים אותם עכשיו כדי שבקריאה שנייה ושלישית זה יהיה חוק אחד. עקרונית היינו שמחים שלכל אחד יהיה חוק, אבל אנחנו מבינים שזאת זילות הכנסת שיהיו חוקים עם אותה הצעה בדיוק. אני מציעה שתבררי. 

אילת עציון:

	אני כבר ביררתי עם מירי. 

לאה נס:

	אני לא נתקלתי בדבר כזה. לדעתי, לפני ההקראה היינו צריכים להצביע מי בעד האיחוד, ואז מקריאים הצעה אחת ומצביעים.

אריה אלדד:

	 גם נוהגים כך וגם כך.

לאה נס:

	זה לא צריך להגיע לוועדת הכנסת.


אילת עציון:

	אחרי שעשיתם את המיזוג אתם חייבים להעביר את זה לוועדת הכנסת.

לאה נס:

	זה לא נקרא מיזוג. מיזוג זה משהו שמתמזג. זה איחוד של החוקים לחוק אחד.

אילת עציון:

	אתם עשיתם את זה אחרי קריאה ראשונה. ברגע ששתיהן עברו קריאה ראשונה המיזוג חייב לעבור לאישור ועדת הכנסת.

לאה נס:

	זה לא מיזוג, זה איחוד. גם בוועדת בריאות היה לי חוק כזה עם גילה פינקלשטיין. הצבענו בקריאה ראשונה.  מה עושים עכשיו?

אילת עציון:

	מעבירים את זה לוועדת הכנסת להצביע על כך שזה יעבור. זה בסך-הכול עניין פרוצדורלי.

אריה אלדד:

	זה לא עניין פרוצדורלי, שם הוא קובר את החוק; חופר בור באדם, מכניס את זה, מכסה אותו באדמה והולך.

אילת עציון:

	אתם רציתם שהמיזוג יתבצע לאחר קריאה ראשונה, וזאת הפרוצדורה. ברגע ששתי ההצעות עברו בקריאה ראשונה במליאת הכנסת, האופציה היא להעביר את זה לוועדת הכנסת.

אריה אלדד:

אני אומר לכם שהחוק הזה לא יעבור בניגוד לרצונם של חברי הממשלה ושל חברי הכנסת. 

אילת עציון:

	למה שלא יעבור, אני לא מבינה את ההיגיון.

אריה אלדד:

	אין פה היגיון, יש פה עניין פרסונלי.

אילת עציון:

סעיף 122 קובע " - - - ובאישורה של ועדת הכנסת למזג שתי הצעות חוק". ככה זה עובד.

לאה נס:

	אני ידעתי שאיחוד של הצעות עושים פה בוועדה, מאחדים את ההצעות ומצביעים עליהן. אני לא יודעת למה זה מגיע לוועדת הכנסת.

	

אני בכל אופן מציע שקודם כל המציעים מסכימים לאחד את ההצעות להצעה אחת
לקריאה שנייה ושלישית.

	בעד – פה אחד.


הישיבה ננעלה ב- 10:50





